‘‘தமிழும் தமிழ்க் கலாசாரமும் எனக்கு மிகவும் பிடிக்கும். அதனால், முடிந்தவரை போராட்டத்தில் என்னுடைய பங்கு இருக்க வேண்டும் என ஆறு நாட்களும் போராட்டத்தில் கலந்துகொண்டேன். கடைசிநாள் போலீஸ் எல்லோரையும் கலைந்து போகச் சொன்னார்கள். ஆனால், ஜல்லிக்கட்டு சட்டத்தை உறுதிசெய்யாமல் கலைய மாட்டோம் என்று மக்கள் உறுதியாக இருந்தார்கள். பேச்சுவார்த்தை நடத்திக்கொண்டு இருந்த போலீஸார், திடீரென லத்தி சார்ஜ் பண்ண ஆரம்பித்தார்கள். பெண்களையும் விட்டுவைக்கவில்லை. அவர்களிடம் இருந்து தப்பித்து விவேகானந்தர் இல்லம் வந்து, அங்கே அடிபட்டவர்களுக்கு முதல் உதவி செய்துகொண்டு இருந்தோம். அங்கேயும் போலீஸ் வந்து எல்லோரையும் ரிமாண்ட் செய்யப்போவதாக மிரட்டினார்கள். நான் கொஞ்சம் தெரிந்த முகம் என்பதால், என்னை விட்டுவிட்டார்கள். ஆனால், அப்பாவி மக்கள் ரொம்பவும் கஷ்டப்பட்டார்கள். என்னால், அவர்களைக் காப்பாற்ற முடியவில்லை. வேறு வழியில்லாமல் லைவ் வீடியோ கொடுத்தேன். அதைப் பார்த்து மற்றவர்கள் உதவுவார்கள் என்று நினைத்து செய்தேன். அதற்கு நிறைய மிரட்டல்கள் வந்தன. நமக்குத் தேவையானதை நாம்தான் போராடி வாங்க வேண்டும். அதற்குப் பயம் இல்லாமல் இருப்பது அவசியம்” என்றார் உறுதியான வார்த்தைகளில்.